**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 17.11.2023 ora 08.00 – 18.11.2023, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 18.11.2023, ora 08.00**

**RÂURI:**

**I.N.H.G.A.** a emis o **ATENŢIONARE Hidrologică, cod galben, AVERTIZARE Hidrologică, cod portovaliu,** valabilă în intervalul **17.11.2023 ora 16:00 – 19.11.2023 ora 18:00**, vizând **scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice Tur, Bega, Timiş, Bârzava, Moraviţa, Caraş, Nera, Siret, Prut şi râurile din Dobrogea, cu posibile depăşiri ale COTELOR DE APĂRARE**, astfel:

**COD GALBEN**

 **În intervalul 17.11.2023 ora 16:00 – 18.11.2023 ora 16:00** pe râurile din bazinele hidrografice: Tur **(judeţul Satu Mare)**, Bega – bazin amonte S.H. Făget şi afluenţii aferenţi sectorului aval S.H. Făget – amonte S.H. Chizătău **(judeţul Timiş)**, Timiş – bazin amonte S.H. Lugoj şi afluenţii aferenţi sectorului aval S.H. Lugoj, Bârzava, Moraviţa **(judeţele: Caraş Severin şi Timiş),** Caraş şi Nera **(judeţul Caraş Severin)**.

 **În intervalul 18.11.2023 ora 06:00 – 19.11.2023 ora 18:00** pe râurile din bazinele hidrografice: Bârlad – afluenţii aferenţi sectorului aval S.H. Vaslui **(judeţele: Iaşi, Vaslui, Bacău, Vrancea şi Galaţi)**, Prut – afluenţii aferenţi sectorului aval S.H. Drânceni **(judeţele: Vaslui şi Galaţi)**, Siret – afluenţii de stânga aferenţi sectorului aval S.H. Lungoci **(judeţul Galaţi)** şi râurile din Dobrogea **(judeţele: Constanţa şi Tulcea)**.

**COD PORTOCALIU**

 **În intervalul 17.11.2023 ora 21:00 – 18.11.2023 ora 09:00** pe râul Bistra (afluent al râului Timiş) - **judeţul Caraş Severin**.

 **În intervalul 18.11.2023 ora 20:00 – 19.11.2023 ora 09:00** pe râurile din Dobrogea **(judeţele: Constanța şi Tulcea)**.

Aceaste mesaje au fost transmise de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

* - *BACĂU, CARAŞ-SEVERIN, CONSTANŢA, GALAŢI, IAŞI, SATU-MARE, TIMIŞ, TULCEA, VASLUI şi VRANCEA – ATENŢIONARE Hidrologică, cod Galben*
* - *CARAŞ-SEVERIN, CONSTANŢA şi TULCEA – AVERTIZARE Hidrologică, cod Portocaliu*

**Debitele au fost în creștere** ca urmare a precipitațiilor prognozate și propagării pe râurile din bazinele hidrografice: Someș (exceptând Someșul Mare), Crișuri, Mureș, Bega Veche, Bega, Timiș, Bârzava, Moravița, Caraș, Nera, Cerna, Jiu, Argeș, bazinele superioare ale Crasnei și Barcăului, bazinul superior și mijlociu al Oltului, cursurile inferioare ale Turului și Buzăului și pe râurile din Dobrogea.

Pe celelalte râuri, debitele au fost relativ staționare, exceptând râurile din bazinele hidrografice: Vișeu, Iza, Someșul Mare, Lăpuș, bazinul superior și mijlociu al Turului, bazinele mijlocii și inferioare ale Crasnei și Barcăului unde au fost în ușoară scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (peste normalele lunare) pe râurile din bazinele hidrografice: Vişeu, Iza, Tur, Someş (exceptând Someșul Mic), Barcău, Crișuri, Mureș, Timiș, Bârzava, Moravița, Caraș, Nera, în bazinele superioare ale Bistriței şi Trotușului și mai mici (sub 30%) pe râurile din bazinele hidrografice: Tazlău, Rm. Sărat, Bârlad, Jijia, pe unii afluenți din bazinele inferioare ale Jiului şi Oltului și pe unele râuri din Dobrogea.

Se situează peste

- **COTA DE INUNDAȚIE** râul Tur la stația hidrometrică Micula (310+0)- jud. SM (sector îndiguit).

- **COTA DE ATENȚIE** râul Sebeș la stația hidrometrică Turnu Ruieni (250+0) – jud. CS.

Este în vigoare **AVERTIZAREA HIDROLOGICĂ nr. 121 începând cu data de 17.11.2023 ora 16:00.**

**Debitele vor fi în creștere** ca urmare a precipitațiilor prognozate, cedării apei din stratul de zăpadă și propagării pe râurile din bazinele hidrografice: Crasna, Barcău, Crișul Negru, Crișul Alb, Mureș, Bega Veche, Bega, Timiș, Bârzava, Moravița, Caraș, Nera, Cerna, Ialomița, Siret, Prut, bazinul superior al Oltului, cursul mijlociu și inferior al Someșului, cursul inferior al Turului și pe râurile din Dobrogea.

Pe râurile din bazinele hidrografice: Vișeu, Iza, Someșul Mare, Someșul Mic, Crișul Repede, Arieș, bazinul superior al Jiului, bazinul superior și mijlociu al Turului și în bazinul mijlociu al Oltului debitele vor fi în ușoară scădere, iar în bazinele hidrografice Vedea, Argeș, bazinul mijlociu și inferior al Jiului și bazinul inferior al Oltului debitele vor fi relativ staționare.

Sunt posibile creşteri de niveluri şi debite şi pe unele râuri mici din zonele de deal și munte din centrul, estul şi din sudul- estul țării, ca urmare a precipitațiilor, importante cantitativ, prognozate, cedării apei din stratul de zăpadă și propagării.

Se va situa peste **COTELE DE APĂRARE**, prin propagare, cursul inferior al râului Tur (sector îndiguit).

Rămâne în vigoare **AVERTIZAREA HIDROLOGICĂ nr. 121 din 17.11.2023.**

**DUNARE:**

**Debitul la intrarea în țar****ă (secțiunea Baziaș) în** **intervalul 17.11 – 18.11.2023** **a fost în scadere, având valoarea de** **5900 m3/s,** peste media multianuală a lunii **noiembrie (4650 m3/s).**

În aval de Porţile de Fier debitele au fost în scădere pe sectorul Gruia – Oltenița și în creștere pe sectorul Călărași – Tulcea.

**Debitul la intrarea în țară (secțiunea Baziaș) va fi în creştere (6100 m3/s).**

În aval de Porţile de Fier debitele vor fi în creştere la Gruia şi pe sectorul Cernavodă – Tulcea şi în scădere pe sectorul Calafat – Călăraşi.

**2.** **Situaţia meteorologică în intervalul 17.11.2023, ora 08.00 – 18.11.2023, ora 08.00**

**A.N.M.** a emis **o ATENŢIONARE Meteorologică, cod galben AVERTIZARE Meteorologică, cod Portocaliu:**

**MESAJ 1**

**ATENŢIONARE Meteorologică, cod galben -** valabilă în intervalul **17.11.2023, ora 20.00 – 18.11.2023, ora 08.00**, vizând **intensificări ale vântului, ninsori însemnate cantitativ și viscol la munte,** conform căreia: În zona Munților Banatului și în vestul Carpaților Meridionali va ninge local însemnat cantitativ (15...20 l/mp) și se va depune strat de zăpadă, iar mai ales în zona înaltă vor fi viteze de peste 60...70 km/h și vor fi perioade cu viscol și vizibilitate scăzută.
În județele Caraș-Severin, Mehedinți și Dolj, vântul va avea intensificări cu viteze de 55...60 km/h.

***Notă:*** *Vor fi ninsori și în restul zonei montane, iar în dimineața zilei de sâmbătă (18 noiembrie) în estul Transilvaniei și în nordul Moldovei vor fi predominant ninsori.*

**MESAJ 2**

**ATENŢIONARE Meteorologică, cod galben -** valabilă în intervalul **18.11.2023, ora 08.00 – 19.11.2023, ora 10.00**, vizând **cantități însemnate de precipitații, ninsori și intensificări ale vântului,** conform căreia: În jumătatea estică a teritoriului și la munte vor fi precipitații însemnate cantitativ, local de 25...35 l/mp și izolat de peste 50 l/mp. Acestea vor fi sub formă de ninsoare la munte și predominant ninsori în cea mai mare parte a Moldovei și în sud-estul Transilvaniei unde se va depune strat de zăpadă, local consistent. În Dobrogea și în Muntenia vor fi ploi și trecător, în noaptea de sâmbătă spre duminică (18/19 noiembrie), pe arii restrânse lapoviță și ninsoare.

Vântul va prezenta intensificări în sud-vestul, estul și sud-estul teritoriului cu viteze de 55...65 km/h. În Subcarpații Moldovei și de Curbură, precum și la munte, temporar va fi viscol, iar rafalele vor depăși 60...80 km/h.

***Notă:*** Pe parcursul zilei de duminică vântul va continua să aibă intensificări în sud-estul țării și la munte.

**AVERTIZARE Meteorologică, cod portocaliu -** valabilă în intervalul **18.11.2023, ora 14.00 – 19.11.2023, ora 10.00**, vizând **intensificări susținute ale vântului, viscol, vizibilitate redusă sub 50 m,** conform căreia: **În intervalul menționat local în Carpații Meridionali și în Carpații de Curbură vor fi intensificări susținute ale vântului cu rafale de 80...110 km/h, va ninge și va fi viscol iar vizibilitatea va scădea sub 50 m.**

**AVERTIZARE Meteorologică, cod portocaliu -** valabilă în intervalul **18.11.2023, ora 18.00 – 19.11.2023, ora 10.00**, vizând **intensificări susținute ale vântului,** conform căreia: **În sudul Moldovei, estul Munteniei și în Dobrogea vor fi intensificări susținute ale vântului cu rafale în general de 85...90 km/h, iar în bazinul vestic al Mării Negre, de peste 100 km/h.**

Aceaste mesaje meteorologice au fost transmise de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:*

* - *ALBA, CARAŞ-SEVERIN, DOLJ, GORJ, HUNEDOARA, MEHEDINŢI, SIBIU şi VÂLCEA – ATENŢIONARE Meteorologică, cod Galben – MESAJ 1*
* - *BACĂU, BRAŞOV, BOTOŞANI, CARAŞ-SEVERIN, COVASNA, DOLJ, GIURGIU, GORJ, HARGHITA, HUNEDOARA, IAŞI, MEHEDINŢI, NEAMŢ, PRAHOVA, SIBIU, SUCEAVA, VASLUI, ILFOV şi Municipiul Bucureşti – ATENŢIONARE Meteorologică, cod Galben – MESAJ 2*
* - *ALBA, ARGEŞ, BRAŞOV, BRĂILA, BUZĂU, CĂLARAŞI, CONSTANŢA, COVASNA, DÂMBOVIŢA, GALAŢI, IALOMIŢA, PRAHOVA, SIBIU, TULCEA, VÂLCEA şi VRANCEA – AVERTIZARE Meteorologică, cod Portocaliu – MESAJ 2*

**În ţara,** Valorile termice diurne, în scădere accentuată față de ziua anterioară în Oltenia, Muntenia și sudul Moldovei, s-au situat în marea lor majoritate în jurul mediilor climatologice, exceptând extremitatea de sud-est, unde vremea s-a menținut caldă pentru această perioadă și cea de sud-vest unde a devenit local rece. Nebulozitatea s-a accentuat în toată țara, la începutul intervalului a plouat în regiunile sud-vestice, apoi aria ploilor a cuprins treptat cea mai mare parte a teritoriului; în zona deltei s-au semnalat pe spații mici descărcări electrice, iar spre dimineață în estul Transilvaniei și în zona subcarpatică din nordul Moldovei au fost și ninsori sau lapoviță. Vântul a avut intensificări locale în sudul Transilvaniei, în Crișana, Banat, iar noaptea s-a intensificat și în sud-vestul Olteniei -zone unde rafalele au fost în general de 50...55 km/h, iar în rest a suflat slab și moderat. La munte, în prima parte pe arii restrânse au fost precipitații slabe, mixte, iar vântul a avut intensificări izolate la altitudini foarte mari unde trecător a fost transport de zăpadă; treptat însă, începând cu masivele sud-vestice, au predominat ninsorile în cea mai mare parte a zonei montane, local mai însemnate cantitativ cu precădere în Munții Banatului și în vestul Carpaților Meridionali unde, îndeosebi pe creste, vântul a suflat tare (viteze peste 60 km/h), temporar a fost viscol și vizibilitate scăzută. Cantitățile de apă au depășit local 10...15 l/mp și izolat 25...30 l/mp în regiunile vestice și zona montană aferentă, precum și în deltă. Aseară la ora 20, era strat de zăpadă în zona montană înaltă, în creștere în masivele sud-vestice și măsura -în platformele stațiilor meteo- până la 28 cm în Munții Călimani, însă noaptea strat nou de zăpadă s-a depus în majoritatea masivelor. Temperaturile maxime s-au încadrat între 5 grade la Huedin și 16 grade la Adamclisi și Amzacea, iar la ora 6 valorile termice erau cuprinse între -1 grad la Dumbrăvița de Codru și 13 grade la Sulina.

*Observație: au fost emise 3 mesaje de atenționare cod galben pentru fenomene meteorologice periculoase imediate.*

**La Bucureşti,** valorile termice diurne, mult mai scăzute decât în ziua anterioară, au fost apropiate de normele climatologice ale perioadei. Cerul a fost înnorat pe tot parcursul intervalului, după-amiaza în unele cartiere trecător au fost averse slabe, iar noaptea a plouat aproape continuu, dar tot slab cantitativ. Vântul a suflat slab până la moderat. Temperatura maximă a fost de 9 grade la Afumați și Băneasa și 10 grade la Filaret, iar la ora 6 se înregistrau 6 grade la stația meteo Băneasa și 7 grade la Afumați și Filaret.

**3. Prognoza meteorologică în intervalul 18.11.2023, ora 08.00 – 19.11.2023, ora 08.00**

**În ţara,** vremea va fi vântoasă în majoritatea regiunilor. Cerul va avea înnorări și vor fi precipitații ziua - pe arii relativ extinse, iar noaptea în restrângere către jumătatea de sud-est a țării. Acestea vor fi sub formă de ninsoare la munte, predominant ninsori în cea mai mare parte a Moldovei și în sud-estul Transilvaniei, zone unde se va depune strat de zăpadă și ploi în rest, exceptând zonele deluroase din rest, iar în cursul nopții în Dobrogea și Muntenia, unde pe arii restrânse vor fi și lapovițe și ninsori. Cantitățile de precipitații vor fi însemnate în jumătatea estică a teritoriului și la munte, local de 25...35 l/mp și izolat de peste 50 l/mp. În est, sud-est și sud-vest vântul va avea intensificări cu viteze de 55...65 km/h, iar în sudul Moldovei, estul Munteniei și în Dobrogea vor fi rafale susținute în general de 85...90 km/h și chiar de peste 100 km/h - în bazinul vestic al Mării Negre. La munte rafalele vor depăși 60...80 km/h, iar în Carpații Meridionali și de Curbură, 80...110 km/h și prin urmare va fi viscol și vizibilitatea va scădea sub 50 m. Temporar fenomenul de viscol se va semnala și în Subcarpații Moldovei și de Curbură. Temperaturile maxime se vor încadra în general între 2 și 11 grade, iar cele minime vor fi cuprinse între -5 și 5 grade.

**La Bucureşti,** cerul va fi noros și va ploua (cantități de apă de 15...20 l/mp), iar în a doua parte a nopții, trecător vor fi precipitații și sub formă de lapoviță și ninsoare. Vântul va avea intensificări mai ales seara și noaptea cu rafale de 50...55 km/h.

Temperatura maximă, mai coborâtă decât în ziua anterioară, se va situa în jurul valorii de 9 grade, iar cea minimă va fi de 2...3 grade.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Nu au fost semnalate evenimente deosebite.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**